**УТВЪРДИЛ:**

**ДИРЕКТОР НА**

**ОБЛАСТНА ДИРЕКЦИЯ „ ЗЕМЕДЕЛИЕ”**

**ГР. ДОБРИЧ**

**ЗАПОВЕД № РД-04- 104 / 24.10.2023 г.**

**ВЪТРЕШНИ ПРАВИЛА**
**за**
**изпълнение на Закона за достъп до обществена информация**
**от Областна дирекция „Земеделие”, гр. Добрич**

**I. Общи положения**

Чл.1.(1) С тези правила се уреждат организацията и реда по изпълнение на Закона за достъп до обществена информация /ЗДОИ/ от служителите в **Областна дирекция „Земеделие”, гр. Добрич.**

(2) Предоставянето на достъп до обществена информация, съхранявана в **Областна дирекция „Земеделие”, гр. Добрич**, по ред различен от регламентирания в ЗДОИ и вътрешните правила е недопустимо, ако не е предвидено в друг закон специален ред за търсене, получаване и разпространяване на такава информация.

Чл.2. (1) Предмет на тези правила е всяка информация, свързана с обществения живот в Република България и даваща възможност на гражданите да си съставят мнение относно дейността на **Областна дирекция „Земеделие”, гр. Добрич.**

(2)  Вътрешните  правила се  прилагат само за осигуряване достъп до обществена информация, която се създава и съхранява в **Областна дирекция „Земеделие”, гр. Добрич.**

(3) Тези правила не се прилагат за достъпа до лични данни, по смисъла на §1, т.2 от Допълнителните разпоредби на ЗДОИ, както и до класифицирана информация по смисъла на Закона за защита на класифицираната информация.

Чл.3. Целта на тези вътрешни правила е да се удовлетвори правото на всеки гражданин на Република България на достъп до обществена информация при спазване на законовия ред и на основата на принципите:

1. откритост, достоверност и пълнота на информацията;
2. осигуряване на еднакви условия за достъп до обществена информация;
3. осигуряване на законност при търсенето и получаването на обществена информация;
4. защита на правото на информация;
5. защита на личните данни;
6. гарантиране на сигурността на обществото и държавата.

Чл.4. Осъществяването на правото на достъп до обществена информация не може да бъде насочено срещу правата и доброто име на други лица, както и срещу националната сигурност, обществения ред, общественото здраве и морала.

Чл.5. Не се допускат ограничения на правото на достъп до обществена информация, освен когато тя е класифицирана информация или друга защитена тайна в случаите, предвидени със закон.

Чл.6. В случаите на неявяване на заявителя в определения по чл. 34, ал. 4 от ЗДОИ срок или когато не плати определените разходи, е налице отказ на заявителя от предоставения му достъп до исканата обществена информация, освен в случаите, в които заявлението е подадено чрез платформата за достъп до обществена информация или по електронен път.

**II. Упълномощени длъжностни лица**

Чл.7. (1) Решения за предоставяне на достъп до обществена информация взема   директора на Областна дирекция „Земеделие”, гр. Добрич.

(2)   Директорът на Областна дирекция „Земеделие”, гр. Добрич разпорежда публикуване на обществена информация, за  която  няма задължение за обнародване по закон, но представлява интерес за широк кръг граждани.

(3)  При искане за достъп до официална обществена информация, която е създадена или се съхранява в Областна дирекция „Земеделие”, гр. Добрич и е публикувана, всеки служител на администрацията е длъжен да посочва изданието, броя и датата на публикуване.

**III. Процедура за вземане на решения по чл.28, ал.2 от ЗДОИ**

Чл.8. (1) Писмените заявления за предоставяне на достъп до обществена информация се подават до Дирекция „Административно-правна, финансово-стопанска дейност и човешки ресурси” и се регистрират в

деловодно-информационната система на Областна дирекция „Земеделие”, гр. Добрич по определения ред.

(2) Заявления за предоставяне на достъп до обществена информация могат да се подават и чрез Платформа за достъп до обществена информация, поддържана от администрацията на Министерски съвет на уеб адрес <https://pitay.government.bg/PDoiExt/indexExt.jsf> В този случай заявителят следва да извърши предварителна регистрация на посочения интернет адрес.

(3) Областна дирекция „Земеделие“, гр. Добрич публикува на платформата подадените чрез нея заявления, решенията по тях и предоставената обществена информация при спазване на изискванията за защита на личните данни по отношение на данните на заявителя. На публикуване в платформата подлежат и решенията и обществената информация в машинночетим формат в отговор на подадени по електронен път заявления на адреса на електронната поща на дирекцията, освен ако заявителят изрично е поискал заявлението, решението и информацията да не се публикуват на платформата.

(4)  За писмени се считат и заявленията получени в  Областна дирекция „Земеделие”, гр. Добрич на посочения за кореспонденция факс, по електронната поща на Областна дирекция „Земеделие”, гр. Добрич, когато са посочени всички данни на заявителя, съгласно чл. 25, ал. 1 от ЗДОИ. За писмени се считат и заявленията, подадени чрез платформата за достъп до обществена информация за периода след 1.06.2017 г. В посочените в тази алинея случаи не се изисква подпис съгласно изискванията на Закона за електронния документ и електронния подпис.

(5)  Заявлението за предоставяне на достъп до обществена информация следва да съдържа следните данни:

1. трите имена, съответно наименованието и седалището на заявителя;
2. описание на исканата информация;
3. предпочитаната форма за предоставяне  на достъп до исканата информация, освен когато заявлението е подадено чрез платформата за достъп до обществена информация;
4. адрес за кореспонденция със заявителя, телефон, факс или e-mail или съгласие за използване на профил в системата за сигурно електронно връчване по чл. 26, ал. 2 от Закона за електронното управление;
5. отказ на заявителя за публикуване на платформата за достъп до обществена информация на заявлението му, подадено чрез електронна поща и на решението и предоставената обществена информация по него.

Чл.9. (1) След регистриране на заявленията по реда на чл. 8, ал. 1 същите се насочват от директора на Областна дирекция „Земеделие”, гр. Добрич в Дирекция „Административно-правна, финансово-стопанска дейност и човешки ресурси” за резолиране до лицето, упълномощено да разглежда заявленията по ЗДОИ.

(2) Устните запитвания за достъп до обществена информация се приемат в Дирекция „Административно-правна, финансово-стопанска дейност и човешки ресурси” и се докладват в писмена форма на директора на Областна дирекция „Земеделие”, гр. Добрич.

Чл.10. (1) В срок от пет дни от получаването на резолюцията, лицето, упълномощено да разглежда заявленията по ЗДОИ представя предложение за решение, което предава на  директора на Областна дирекция „Земеделие”, гр. Добрич.

(2)   При изготвяне на предложението за решение лицето, упълномощено да разглежда заявленията по ЗДОИ, изхожда от съхраняваната в Областна дирекция „Земеделие”, гр. Добрич информация и класификацията й, съобразно ЗДОИ, законосъобразността на предоставянето или ограничаването на достъпа, когато исканата информация е служебна.

(3)   Когато исканата информация не се съхранява в Областна дирекция „Земеделие”, гр. Добрич, но има данни за нейното местонахождение лицето, упълномощено да разглежда заявленията по ЗДОИ, посочва къде да бъде препратено заявлението.

Чл.11. (1) В законния 14-дневен срок от подаване на заявлението директора на Областна дирекция „Земеделие”, гр. Добрич се произнася по искането с решение, което съдържа изискваните от закона реквизити:

1. степента на осигурения достъп до исканата обществена информация;
2. срокът, в който е осигурен достъп до исканата обществена информация, но не по-малък от 30 дни от датата на получаване на решението;
3. мястото, където ще бъде предоставен достъп до исканата обществена информация;
4. формата,   под   която   ще   бъде   предоставен   достъп   до   исканата обществена информация;
5. разходите по предоставянето на достъп до исканата обществена информация;
6. могат да бъдат посочени и други органи, организации или лица, които разполагат с по-пълна информация.

(2)    Решението за предоставяне на достъп до исканата обществена информация, както и решението за отказ за предоставяне на достъп до обществена информация, се предоставя по някой от следните начини:

* връчва се на заявителя срещу подпис;
* изпраща се по пощата с обратна разписка;
* изпраща се по електронен път, когато заявителят е поискал информацията да му бъде предоставена по електронен път и е посочил адрес на електронна поща;
* изпраща се на посочения от заявителя профил в системата за сигурно електронно връчване, поддържана от Министерството на електронното управление като модул на Портала на електронно управление по смисъла на Закона за електронното управление.

(3)    Копие от решението се съхранява в Дирекция „Административно-правна, финансово-стопанска дейност и човешки ресурси”.

**IV. Предоставяне на достъп до обществена информация**

Чл.12. Достъп до обществена информация се предоставя на заявителя след представяне на вносна бележка за заплатена такса съгласно Наредба № Н-1 от 7 март 2022 г. за определяне на нормативи за заплащане на разходите по предоставяне на обществена информация по следната банкова сметка:

**IBAN: BG 07 UNCR 9660 3188 1333 10**

**BIC: UNCRBGSF**

**Областна дирекция”Земеделие” гр.Добрич**

**Ул.”Независимост” № 5**

Чл.13. (1) Предоставянето на достъп до обществена информация става в указаната с решението на  директора на Областна дирекция „Земеделие”, гр. Добрич форма.

 (2) Форми за предоставяне на достъп до обществена информация:

1. преглед на информацията - оригинал или копие или чрез публичен общодостъпен регистър;
2. устна справка;
3. копия на материален носител;
4. копия, предоставени по електронен път, или интернет адрес, където се съхраняват или са публикувани данните;
5. публикуване на информацията на платформата за достъп до обществена информация, в случаите когато заявлението е подадено чрез платформата или когато липсва отказ на заявителя в случаите по чл. 8, ал. 5, т. 5.

(3) За достъп до обществена информация могат да се използват една или повече от формите по ал. 2.

(4) Лица, които имат зрителни увреждания или увреждания на слуховоговорния апарат, могат да поискат достъп във форма, отговаряща на техните комуникативни възможности.

(5) Лицето, упълномощено да разглежда заявленията по ЗДОИ е длъжно да изпълни решението за предоставянето на достъп пълно, точно и своевременно.

(6) За предоставения достъп се съставя протокол, в който се отбелязват личните данни на заявителя и служителя на Областна дирекция „Земеделие”, гр. Добрич, формата на искане на предоставяне, датата и решението, което е изпълнено с предоставянето на достъп и забележки, ако има такива. Протоколът се подписва в два екземпляра от двете страни. Единият екземпляр се предава на заявителя, а другия, заедно със заявлението и решението за предоставяне на достъп, се предава за съхранение в Дирекция „Административно-правна, финансово-стопанска дейност и човешки ресурси”.

(7) Когато заявителят е поискал достъпът до информация да му бъде предоставен по електронен път и е посочил адрес на електронна поща за получаването, органът изпраща на посочения адрес на електронна поща решението за предоставянето на достъп заедно с копие от информацията или интернет адреса, на който се съдържат данните. В тези случаи не се съставя протоколът по ал. 6 и не се заплащат разходи по предоставянето.

(8) Ако заявителят е променил адреса на електронната поща, без да е уведомил органа, или е посочил неверен или несъществуващ адрес, информацията се смята за получена от датата на изпращането й.

Чл. 14.(1) На интернет-страницата на Областна дирекция „Земеделие”, гр. Добрич се изнася актуална информация, която съдържа:

1. структура на Областна дирекция „Земеделие”, гр. Добрич;
2. адреса, телефоните, факса и работното време на Областна дирекция „Земеделие”, гр. Добрич;
3. наименованието, адреса, адреса на електронната поща, телефона и работното време на звеното в съответната администрация, което отговаря за приемането на заявленията за предоставяне на достъп до информация;
4. нормативни актове, свързани с дейността на Областна дирекция „Земеделие”, гр. Добрич;
5. информация за провеждани обществени поръчки, определена за публикуване в профила на купувача съгласно Закона за обществените поръчки;
6. информация за упражняването на правото на достъп до обществена информация, реда и условията за повторно използване на информация, таксите по чл. 41ж и форматите, в които се поддържа информацията;
7. обявления за конкурси за държавни служители;
8. подлежащата на публикуване информация по Закона за предотвратяване и установяване на конфликт на интереси;
9. информация, която е публична, съгласно Закона за защита на класифицираната информация и актовете по прилагането му;
10. информацията по чл. 14, ал. 2, т. 1 – 3 ЗДОИ;
11. информацията, предоставена повече от три пъти по реда на глава трета от ЗДОИ;
12. описание на услугите, които Областна дирекция „Земеделие”, гр. Добрич предлага на потребителите;
13. актуални новини;
14. списък на държавните институции;
15. анализи и актуална информация за дейността на Областна дирекция „Земеделие”, гр. Добрич, представляващи интерес за обществеността;
16. друга информация, определена със закон.

(2) Обществена информация се публикува или предоставя на интернет-страницата на Областна дирекция „Земеделие”, гр. Добрич след одобрение от  директора на дирекцията.

Чл.15. На електронния сайт на Областна дирекция „Земеделие”, гр. Добрич се публикува информация относно формите на достъп до обществена информация, дължимите разходи, съгласно Наредба № Н-1 от 7 март 2022 г. за определяне на нормативи за заплащане на разходите по предоставяне на обществена информация и начините за заплащане.

**V. Отказ за предоставяне на достъп до обществена информация**

Чл.16. Основания за отказ от предоставяне на достъп до обществена информация са:

* исканата информация е класифицирана информация;
* достъпът засяга интересите на трето лице и то изрично е отказало предоставяне на исканата обществена информация, освен в случаите на надделяващ обществен интерес;
* исканата обществена информация е предоставена на заявителя през предходните 6 месеца.

**VI. ПРЕДОСТАВЯНЕ НА ИНФОРМАЦИЯ ОТ ОБЩЕСТВЕНИЯ СЕКТОР ЗА ПОВТОРНО ПОЛЗВАНЕ**

**Чл. 17. Информация за повторно използване се предоставя след отправяне на искане по реда, предвиден в чл. 8 от настоящите правила.**

**Чл. 18. Повторно използване на информация от обществения сектор, съгласно чл. 2а от ЗДОИ, представлява използването й от подателя на искането за предоставянето й за търговски или нетърговски цели, различни от първоначалната цел, за която е била създадена в рамките на правомощията или функциите на администрацията.**

**Чл. 19. ОД „Земеделие“, гр. Добрич не е длъжна да предоставя информация за повторно ползване, когато това изисква нейното създаване или адаптиране или когато е свързано с предоставяне на части от документи или други материали, което изисква непропорционално много усилия, излизащи извън рамките на обичайната операция.**

**Чл. 20. ОД „Земеделие“, гр. Добрич не е длъжна да продължава създаването или събирането на определен вид информация за нуждите на повторното й използване.**

**Чл. 21. ОД „Земеделие“, гр. Добрич не предоставя за повторно използване информация по чл. 41б, ал. 1 от ЗДОИ . В тези случаи се предоставя само тази част от информацията, достъпът до която не е ограничен.**

**Чл. 22. При наличие на надделяващ обществен интерес по смисъла на § 1, т. 6 от Допълнителна разпоредба на ЗДОИ, ОД „Земеделие“, гр. Добрич предоставя информация за повторно ползване, съдържаща търговска тайна.**

**Чл. 23. ОД „Земеделие“, гр. Добрич може да забрани повторното използване на предоставената информация за търговски цели или по начин, който би довел до нелоялна конкуренция или до друго ограничаване на конкуренцията.**

**Чл. 24. ОД „Земеделие“, гр. Добрич не може да сключва договори за изключително предоставяне на информация от обществения сектор за повторно ползване на основание изрична законова разпоредба - чл. 41д, ал. 1 от ЗДОИ. Сключването на такъв договор е допустимо единствено в случаите, когато предоставянето на услуга от обществен интерес не може да се осигури по друг начин, при условията на чл. 41д, ал. 2 от ЗДОИ.**

**ЗАКЛЮЧИТЕЛНИ РАЗПОРЕДБИ**

§1. За неуредените от тези правила въпроси се прилагат разпоредбите на Закона за достъп до обществена информация и Вътрешните правила за организацията на деловодната дейност в Областна дирекция „Земеделие”, гр. Добрич.

§2. Контролът по изпълнението на вътрешните правила се осъществява от директора на Дирекция „АПФСДЧР“ на Областна дирекция „Земеделие”, гр. Добрич.

§3. Вътрешните правила влизат в сила от датата на утвърждаването им.

§4. Настоящите вътрешни правила отменят досега действащите Вътрешни правила за изпълнение на Закона за достъп до обществена информация, утвърдени на със Заповед № РД-04-79/16.07.2019 г.

§5. Всички служители на Областна дирекция „Земеделие”, гр. Добрич са длъжни да се запознаят с настоящите вътрешни правила и да ги спазват.